

Újrakezdési szabályzat

A Budavári Evangélikus Egyházközség presbitériuma 2020. május 19-én tartott távolléti gyűlésén az alábbi szabályrendelet alkotta a COVID19 járvány miatti vészhelyzet feloldásával kapcsolatban, a 2020 május 19-én reggel kelt püspöki pásztorlevél ismeretében:

1. 1 Az Egyházközség lelkészei elkötelezettek, hogy Isten igéjét újra templomi istentiszteleteken, közösségi alkalmakon hirdessék, a pásztorolás és a lelki vezetés, valamint a tanítás szolgálatát a személyesen megélt közösségekben valósítsák meg.
2. Ennek érdekében 2020 május 24-től, Exaudi vasárnapjától újra istentiszteletekre várjuk gyülekezetünk tagjait, s mind a négy istentiszteletünket megtartjuk. Ám ha valaki betegnek vagy veszélyeztetettnek érzi magát, az most semmiképpen se jöjjön, illetve idős testvéreinktől különös óvatosságot kérünk. Ezzel párhuzamosan a 11.00-kor tartott istentisztelet igehirdetéséről továbbra is készül felvétel. *Így mindenki személyesen tud dönteni arról, hogy jelenlétével vagy videón követve ünnepli a vasárnapot.*
3. Az istentiszteletek és a hétközi alkalmak biztonsága érdekében a püspöki pásztorlevél útmutatásait megtartjuk, amelyek az alábbiak:
   1. Az alkalmak előtt és után biztosítjuk a fertőtlenítést és a szellőztetést.
   2. A bejáratoknál jól látható módon tájékoztatót helyezünk el, és állványra helyezett fertőtlenítőszert biztosítunk.
   3. Ügyelünk arra, hogy a templomban illetve a közösségi terekben a személyek között biztosított 1.5 m-es távolság meglegyen. Erre felhívjuk a közénk érkező testvérek figyelmét. Arra kérünk mindenkit, hogy csak minden második sorba üljenek be, s hogy egy sorban legfeljebb 3 ember üljön le. Természetesen az egy családból érkezők ülhetnek együtt!
   4. Kérjük, hogy az alkalmakon otthonról hozott szájmaszkot viseljenek, de a szájmaszkot szükség esetén a bejáratnál biztosítjuk.
   5. Az istentiszteleteket pünkösd vasárnapjáig úrvacsoraosztás nélkül tartjuk, és a liturgiában ügyelünk arra, hogy az alkalom rövidebb legyen. A liturgia kialakítása és a pünkösd utáni úrvacsoraosztás módjának kidolgozása a lelkészek közös feladata.
   6. Az énekeket a budavári templomban kivetítjük. A többi alkalomra mindenki a saját énekeskönyvét vagy interneten lévő énekeskönyvet használja.
   7. Az offertóriumot csak a templomban lévő állóperselybe gyűjtjük.
   8. Az istentisztelet utáni kézfogás nélküli köszönésre mennek a lelkészek a templom elé, ahol távolságtartással köszönnek el a testvérektől.
   9. Biztosítjuk, hogy a lelkészi hivatalban és a közösségi termekben is megfelelő mennyiségű fertőtlenítőszer legyen. A mosdókban eldobható papír kéztörlőt biztosítunk.
   10. Az istentisztelettel párhuzamos gyermekalkalmakat egyelőre – hely hiánya miatt is – nem tartjuk meg.
   11. Az iratterjesztést egyelőre nem helyezzük ki, csak az evangélikus Életet tesszük – kirakott persellyel – elérhetővé.
4. Budagyöngyén az istentiszteletet és a hétközi alkalmakat az időjárás függvényében az udvaron tartjuk meg.
5. A hétközi alkalmakról újraindulásáról a közösségek vezetői döntenek, akik a biztonsági és védelmi előírásokat megtartják.
6. Az énekkari próbák újraindulása karvezetők és a közösség döntésén múlik.
7. Megmaradhatnak olyan beszélgetős alkalmak amelyek eddig az internet segítségével szerveződtek!
8. Az hivatali munka is újraindul május 25-én, de a munkatársak egymást váltva lesznek az irodában. Törekszünk arra, hogy a Hivatalban egyszerre csak egy munkatársunk legyen.
9. Tudjuk,hogy a járványhelyzet mindenkitől alkalmazkodást és óvatosságot kíván. A helyzet alakulásától függően a szabályok és a gyakorlat változni fog. Ezért gyülekezet elnöksége figyel a kormányzati, egészségügyi illetve püspöki útmutatásait, és a határozatait azok ismeretében hozza meg a jövőben is.

„Nem adtál ellenség kezébe, tágas térre állítottad lábamat.” (Zsolt 31,9)

Budapest 2020. május 20.

|  |  |
| --- | --- |
| Bence Imre | Heinczinger Orsolya |
| igazgató lelkész | felügyelő |

A szabályrendeletet a presbitérium elfogadta.